代北州老翁荅
作者：張謂
朝代：唐

paragraphs: 負薪老翁往北州，北望鄉關生客愁。
自言老翁有三子，兩人已向黃沙死。
如今小兒新長成，明年聞道又徵兵。
定知此別必零落，不及相隨同死生。
盡將田宅借鄰伍，且復伶俜去鄉士。
在生本求多子孫，及有誰知更辛苦。
近傳天子尊武臣，強兵直欲靜胡塵。
安邊自合有長策，何必流離中國人。